Eir Ragna Grytli

Eir Ragna Grytli (født 18. Mars 1955 i Kristiansund) er en norsk sivilarkitekt. Hun er professor emerita i arkitekturhistorie og bygningsvern ved Institutt for arkitektur og teknologi ved NTNU. Hennes hovedområder, innen både forskning og undervisning, er tilpasning av verneverdig bygningsmasse til ny eller forbedret bruk, blant annet gjennom energieffektivisering.
I 2022 ble hun, sammen med Riksantikvaren, tildelt den europeiske kulturarvprisen Europa Nostra for arbeidet de gjør gjennom samarbeidet om det internasjonale trekonserveringskurset ved Fakultet for arkitektur og design, NTNU. Kurset har utdannet treeksperter fra hele verden siden 1980-årene. I sin begrunnelse for tildelingen skrev juryen blant annet: «med god grunn er kurset anerkjent som et av de beste utdannelsesprogrammene innen trekonservering i hele verden. Den tverrfaglige tilnærmingen og kombinasjonen av praktisk trening og teoretisk opplæring er viktig for å dele denne spesialiserte kunnskapen med Europa og resten av verden».


== Utdannelse ==
Grytli har sin utdannelse fra NTH (senere integrert i NTNU), der hun var ferdig utdannet sivilarkitekt i 1981.I 1993 tok hun en dr.ing.-grad ved Institutt for arkitekturhistorie, NTH, med avhandlingen Strandstedet Sunndalsøra (1850–1980) : en bygnings- og bebyggelseshistorisk analyse av et tettsted på Nordmøre.


== Yrkeskarriere (utvalg) ==
Etter utdannelsen arbeidet hun noen år ved et privat arkitektkontor i Trondheim, Arkiplan, men etter 1985 har hun i hovedsak hatt ulike stillinger og verv innen arkitekturhistorie og bygnings- og kulturminnevern, mye av tiden knyttet til forskning og undervisning ved NTNU.
Fra 1985 til 1989 var hun først forskningsassistent, senere vitenskapelig assistent, ved Institutt for arkitekturhistorie, NTH.
I perioden 1989 til 1993 var hun stipendiat ved Forskningsrådet, før hun leverte sin doktoravhandling i 1993.
Hun var kulturminneforvalter for verdensarvbyen Røros i perioden 1993–1994.I 1994–2003 arbeidet hun som forsker innen kulturminnevern ved SINTEF, bygg og miljø, avd. Arkitektur og byggteknikk. I løpet av denne perioden var hun også professor II i bygningsvern ved Institutt for arkitekturhistorie, NTNU.
Fra 2003 var hun ansatt som professor i arkitekturhistorie og bygningsvern ved Institutt for arkitektur og teknologi, NTNU til hun gikk av med pensjon i 2022.


== Medlemskap og verv (utvalg) ==
Styremedlem, ICOMOS Norge (2010–2012)
Styremedlem, Materialbanken, Røros (1996–2014)
Initiativtager til opprettelsen av et Senter for bygningsvern ved NTNU; sitter i ledelsen for senteret.
Engasjert i EU FP7-prosjektet EFFESUS – Energy efficiency in historic urban districts (2012–2016.
Medlem av Norsk Kulturarvs Fagråd.


== Publikasjoner ==
(no) Publikasjoner av Eir Ragna Grytli i BIBSYS
(no) Publikasjoner av Eir Ragna Grytli i forskningsdokumentasjonssystemet CRIStinI tillegg til faglige og vitenskapelige publikasjoner, har Grytli vært medforfatter av flere bøker om norsk bygningsarv og -vern. Noen eksempler:

Dahle, Kolbein; Grytli, Eir Ragna; Nilsen, Dag (2017). Trønderlåna : hus, heim, identitet og kultur. Steinkjer: Embla. ISBN 978-82-8382-001-0. 
Grytli, Eir Ragna; Dahle, Kolbein (2014). Fortidshus Nordmøre : byggeskikk og arkitektur. S.l.: Fortidsminneforeningen Nordmøre Kom forl. ISBN 9788293191292. 
Grytli, Eir (red.); Støa, Eli (red.) (1998). Fra årestue til smarthus : teknologien omformer boligen. Oslo: Norsk arkitekturforlag. ISBN 8275320100.  [e-bok fra bokhylla.no]


== Referanser ==


== Eksterne lenker ==
Grytlis profilside på ntnu.no  Besøkt 14. mars 2018Sett inn Eirs profilside fra ntnu.no